40 jaar lank al 'n koerantman | George Herald
40 jaar lank al 'n koerantman
Thursday, 15 January 2015, 11:00
Frank Abrahams (58) is na 40 jaar in die koerantbedryf steeds passievol oor wat hy doen. Foto: Henrica Veldman
GEORGE NUUS - Donderdag 8 Januarie was dit 40 jaar gelede wat Frank Abrahams, pas uit die skoolbanke, in die koerantbedryf begin het.
Frank (58), ook bekend as Pan of oom Pan soos die jonger geslag hom noem, is die hoof van die blad-uitlegkunstenaars by Group Editors en een van die groep se werknemers met die langste dienstydperk. Frank is in Oudtshoorn "gebore en getoor" soos hy sê, en het in 1975 aan Hoërskool Môrester matrikuleer. Hy het na skool op die ouderdom van 18 by die Oudtshoorn Courant begin - wat vandag ook deel van Group Editors is.
Die koerant het hom as vakleerling ingeneem, waar hy as 'n handsetter begin het wat destyds verantwoordelik was om die advertensies en koerant met warm lood (hot metal) op te maak. Volgens Frank het hulle daardie tyd letterlik nog gewerk, want vandag is alles makliker. "Vandag se mense sal nie hierdie metodes verstaan nie, dit is net die ouergeslag wat dit sal ken," het Frank gesê.
In 1980 het hy as 'n lettersetter gekwalifiseer - die persoon wat al die tikwerk met die warm lood gedoen het.
Hy het in totaal tien jaar by die Oudtshoorn Courant gewerk, totdat die koerant in 1985 deur Group Editors oorgeneem is en hy hier by die George Herald begin het. Group Editors daardie tyd nog net uit die George Herald, Oudtshoorn Courant, Knysna-Plett Herald en Mossel Bay Advertiser bestaan.
Volgens Frank, was dinge daardie tyd by die George Herald al 'n bietjie meer gevorderd en het die oorgangsfase al reeds begin, want hulle het toe nie meer met warm lood gewerk nie, maar op rekenaars.
"Die lood was 'n storie, want jy het jouself met tye omtrent vuil gemaak, maar by die George Herald kon jy darem met 'n das kom werk het," het Frank laggend gesê.
Frank verduidelik dat hy destyds nog die advertensies, hoofopskrifte en teks op die rekenaar getik het en die sub-redakteurs het in daardie dae nog die bladuitleg gedoen.
"Alles het oor die jare stadig maar seker verander. Die sub-redakteurs bepaal hulle nou by die taal en ons, die bladuitlegkunstenaars is vir die bladuitleg van die koerant verantwoordelik," het Frank gesê.
Hy het bygevoeg dat alles daardie tyd nog in swart en wit was, maar as iets in kleur gedruk moes word, het jy geweet dat dit iets belangrik is. "Daar het baie werk in hierdie proses in gegaan. Ons moes al die Vrydag begin druk het as ons die Woensdag 'n kleurfoto wil klaar hê," het Frank gesê.
Voordat die koerant uiteindelik sowat vyf jaar gelede met gevorderde programme soos InDesign en Pongrass begin werk het, het die koerant in die 1990's nog op Pagemaker, FRED en TED gewerk.
"Ons kom 'n lang pad aan. Die tegnologie het oor die jare soveel verander en alles is so gerieflik, dit voel soms jy werk nie."
Frank het op hierdie spesifieke masjien, die Lino-masjien gewerk om elke week 'n koerant op straat te hê. Group Editors het die Lino-masjien aan die George-museum geskenk. Foto: Myron Rabinowitz